Kommer oor 'inkommers' op die JSE | Netwerk24
Deur Francois Williams 05 September 2016 00:15
Miskien voel Norbert Sasse, uitvoerende hoof van Growthpoint, die grootste genoteerde eiendomsfonds in Suid-Afrika, 'n bietjie jaloers of bedreig.
Norbert Sasse, uitvoerende hoof van die genoteerde eiendomsfonds Growthpoint.
Maar hy het straks goeie rede om besorg te wees oor wat hy die koorsagtigheid oor internasionale eiendomsfondse noem wat op die JSE noteer.
Sasse sê die internasionale fondse – soos die Britse fonds Hammerson wat die afgelope week op die JSE genoteer het – voldoen aan die skynbaar onversadigbare vraag van plaaslike institusionele beleggers om in enigiets te belê solank dit nie in rand-gedenomineerde bates is nie.
Sasse is egter besorg dat Suid-Afrika net 'n beperkte poel beleggingskapitaal het vir plaaslike eiendomsfondse. As beleggers eerder hul geld in buitelandse eiendomsfondse belê, is daar minder geld in die poel oor om in plaaslike eiendomsfondse te belê.
Die notering van Hammerson beteken natuurlik beleggers kan in oorsese eiendom belê sonder dat hulle hul toelae vir buitelandse belegging hoef te gebruik.
Sasse meen dit word uiteindelik 'n valuta-verhandeling – d.w.s. beleggers wil wegkom van blootstelling aan die rand se wisselvallige koers teen ander geldeenhede.
Sasse meen die toestroom van buitelandse fondse wat beleggersgeld hier ontvang en die kapitaal as't ware uitvoer om dit in Europa of elders te gaan belê, kan dalk nog die rooi ligte by die Reserwebank laat afgaan.
Hy meen ook dit is nie op lang termyn volhoubaar nie.
Hammerson het Donderdag 1 September teen R112,11 op die JSE genoteer en op die eerste dag tot R115,75 opgeskiet. Dit was Vrydag 1,4% laer op R114.
Hammerson is wat markwaarde betref teen R91,4 miljard nou die grootste genoteerde eiendomsfonds op die JSE, gevolg deur Intu Properties teen R81 miljard. Intu is ook 'n buitelandse fonds wat winkelsentrums in Brittanje en Spanje besit.
Growthpoint het self ook buitelandse bates, in die vorm van Growthpoint Australië wat in die boekjaar tot einde Junie met R772 miljoen 15,2% van sy uitkeerbare inkomste gelewer het.
Growthpoint is steeds die grootste Suid-Afrikaanse eiendomsfonds met sy primêre notering op die JSE, het Sasse by 'n aanbieding oor sy jaarresultate by die V&A Waterfront gesê. Sy aandeelprys was Vrydag 1,5% hoër op R25,28, en sy markwaarde is R70 miljard.